Vana-Liivimaa territoriaalse pärandi ümberjaotamise  pärast peetud võitluste käigus sõlmisid Poola-Leedu ja Venemaa 15. jaanuaril 1582 Jam Zapolskis vaherahu, mille põhjal suurvürst Ivan IV (Julm) loobus oma vallutustest Liivimaal. Lõuna-Eesti koos Tartuga läks Poola võimu alla. 23. veebruaril 1582 tuli Poola suurkantsler ja suurhetman Jan Zamoyski pidulikult Tartusse. Vene garnison lahkus linnast. Tartu ajaloos algas Poola esimene võimuperiood, mis kestis 19 aastat. Juba samal 23. veebruaril kirjutas J. Zamoyski kuningas Stefan Bathoryle, et Tartu linn pole  väike ja näitab nii avalike kui ka eraehitistega selgelt, et tal on olnud palju rikkust.